Včeraj je s še eno imenitno tekmo zgodovino ponovno pisal Shane Larkin.

Ameriški ostrostrelec, ki že drugo sezono zelo uspešno nastopa za carigrajski Anadolu Efes je ob zmagi s 91:79 proti Olympiacosu nasul 40 točk, pri čemer je dosegel 10 trojk iz 15 poizkusov in izenačil rekord po številu doseženih trojk na eni evroligaški tekmi. Dosežek mu je prvič uspel lani novembra (deli si ga z Andrewom Goudelockom), ko je proti Bayern dosegel kar 49 točk in porušil strelski rekord. Obenem je včeraj postal tudi prvi košarkar v Evroligi, ki mu je dvakrat uspelo doseči vsaj 40 točk na eni tekmi.

V ligi NBA obstaja tako imenovani elitni klub “50/40/90”, kar pomeni, da ima igralec igralec vsaj 50% uspešnost pri metu iz igre, vsaj 40% uspešnost pri metu za tri točke in vsaj 90% uspešnost pri prostih metov. To je dosedaj v eni sezoni v zgodovini NBA uspelo osmim košarkarjem, med njimi najdemo skorajda le legendarne košarkarje, kot so Larry Bird, Steph Curry, Kevin Durant, Dirk Nowitzki in Steve Nash.

Larkin pa v letošnji sezoni ta dosežek zaenkrat krepko prekaša, saj je s povprečjem 22.2 točke na tekmo prvi strelec lige, ob tem pa je še neverjetno učinkovit, saj so njegovi procenti 55.6/50.9/90.3, ob tem pa še povprečno podeli 4.1 asistence.